CELEX: C2004/239/14
Language: fi
Date: 2004-09-25 00:00:00
Title: Asia C-334/04: Euroopan yhteisöjen komission 30.7.2004 Helleenien tasavaltaa vastaan nostama kanne

25.9.2004   
            
            
               FI
            
            
               Euroopan unionin virallinen lehti
            
            
               C 239/8
            
         Euroopan yhteisöjen komission 30.7.2004 Helleenien tasavaltaa vastaan nostama kanne
   (Asia C-334/04)
   (2004/C 239/14)
   Euroopan yhteisöjen komissio on 30.7.2004 nostanut Euroopan yhteisöjen tuomioistuimessa kanteen Helleenien tasavaltaa vastaan. Kantajan edustajat ovat Maria Patakia ja Michel van Beek komission oikeudellisesta yksiköstä.
   Komissio vaatii, että yhteisöjen tuomioistuin toteaa, että Helleenien tasavalta ei ole noudattanut luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY 4 artiklan 1 kohdan ja 2 kohdan mukaisia velvoitteitaan, koska se on
   
                
            
            
               osoittanut erityissuojelualueiksi alueita, jotka lukumäärältään ja kooltaan alittavat selvästi alueet, jotka täyttävät kyseisen direktiivin 4 artiklassa tarkoitetut erityissuojelualueeksi osoittamisen edellytykset
            
         
                
            
            
               osoittanut erityissuojelualueita, jotka ovat selvästi pienempiä kuin vastaavat IBA 2000 -alueet, jotka täyttävät erityissuojelualueeksi osoittamisen edellytykset
            
         
                
            
            
               jättänyt osoittamatta erityissuojelualueita useille direktiivin 79/409 liitteessä I mainituille lintulajeille tai osoittamalla erityissuojelualueiksi alueita, joilla kyseiset lajit eivät ole riittävästi edustettuina
            
         
                
            
            
               jättänyt osoittamatta erityissuojelualueet useille muuttolinnuille tai osoittanut erityissuojelualueiksi alueita, joilla kyseiset lajit ovat riittämättömästi edustettuina.
            
         Oikeudelliset perusteet ja pääasialliset perustelut
   Yhteisöjen tuomioistuimen oikeuskäytännön mukaan direktiivin 79/409 4 artiklan 1 ja 2 kohta edellyttävät, että jäsenvaltioiden on laadittava erityinen erityissuojelualueiden järjestelmä, jotta varmistetaan ensisijaisesti kyseisen direktiivin liitteessä I mainittujen lajien eloonjääminen ja lisääntyminen.
   Oikeuskäytännön mukaisesti sekä myös komission näkemyksen mukaan selvitystä IBA (Important Bird Areas) pidetään autoritatiivisena tieteellisenä lähdeaineistona.
   Tämän selvityksen mukaan Kreikassa on osoitettava 186 aluetta erityissuojelualueeksi.
   Kanteen nostamispäivään mennessä Kreikka oli osoittanut ainoastaan 151 erityissuojelualuetta ja ne ovat alaltaan pienempiä kuin vuoden 2000 IBA-selvityksessä oli tarkoitettu.
   Komissio päättelee tästä, että näitä erityisalueita ei ole osoitettu direktiivin 4 artiklassa edellytetyin tavoin lintutieteellisten kriteerien perusteella.
   Kreikan valtion alueella on huomattavaa lintutieteellistä merkitystä useiden direktiivin liitteessä I mainittujen luonnonvaraisten lintulajien, myös maailmanlaajuisesti uhanalaisten lintulajien, kannalta. Kreikassa olemassa olevat erityissuojelualueet eivät riittävästi kata näitä lajeja.